Ҟрым иаадыртит адгьылбжьаха ахақәиҭтәра зхы ақәызҵаз аԥснытәи асолдаҭцәа рбаҟа
10:18 12.05.2022 (ирҿыцуп: 10:25 12.05.2022)
Ҟрым азы иҭахаз Аԥснытәи аибашьцәа ргәалашәара наӡаӡатәхеит агәалашәаратә дырга аартрала.
АҞӘА, лаҵара 12 - Sputnik. Ҟрым иаадыртит Аџьынџьтәылатә еибашьра Ду аан адгьылбжьаха ахақәиҭтәра зхы ақәызҵаз аԥснытәи асолдаҭцәа рбаҟа ҳәа аанацҳауеит Акультура аминистрра.
Аныҳәа ҟазшьа змаз аусмҩаԥгатә иалахәын Аԥснытәи аделегациа: Акультура аминистр Даур Ақаҩба, Атәылахьчара аминистрра ахаҭарнакцәа Олег Аршбеи Илиа Гамсаниеи, Аԥсны Адәныҟатәи аусқәа рминистр ихаҭыԥуаҩ Одиссеи Бигәаа.
Амонумент Ҟрымтәи амемориалтә комплекс иахәҭакуп, агранит иалхуп. Ақьашана авторцәас иамоуп аԥсуа сахьаҭыхыҩцәа Руслан Габлиеи Амиран Адлеибеи.
Абаҟа аԥсышәалеи урысшәалеи аҩыра ануп: "Хашҭра рықәымзааит Ҟрым ахьчараан фырхаҵарыла иҭахаз Аԥснытәи аҵеицәа гәымшәақәа. 1941-1944".